༼ཟུར་མཆན།སྙན་ངག་པའི་མཚན་མོ་ནི་ཤོག་ལྷེ་གཅིག་ཡིན་ན།གུས་པོས་དགོན་ཤུལ་ཞེས་པའི་སྙན་ངག་འདི་ནི་དེའི་ཟུར་ཞིག་ལ་བཏེགས་པའི་ཡི་གེ་གཅིག་ཡིན།ཡིན་ནའང་མཐར་ཆགས་སུ་འབྲུ་བསྣན་ནས་བཤད་རྒྱུ་ཅི་ཡང་མེད་མོད།ཉིན་འགའི་རིང་གི་དབུགས་ཕྱི་ལ་བཏང་བ་ཙམ།དབུགས་ཕྱི་ལ་གཏོང་བའི་དུས་སུའང་གྲ་སྒྲིག་མེད་པར་ཅིག་ཅར་དུ་བཏང་བ་ཙམ་དུ་སོང་བས།ཀློག་པ་པོ་སྒམ་ལ་གཡེར་བག་དང་ལྡན་པ་དག་ལ་དགོངས་དག་ཞུ་རྒྱུ་ལས་གང་ཡང་མེད།རྒྱུ་མཚན་ནི་ངས་ཅི་འདི་མེད་པར་བབ་ཅོལ་དུ་ཡིག་རྡོག་འགའ་ཐལ་བར་དོན་སྙིང་ཅི་ཡང་མེད་པར།མིང་ལ་རྩོམ་དུ་བོས་སྟབས།ཁྱེད་རྣམ་པ་ཚོར་སུན་པོ་བཟོས་པ་དང་དུས་མཚུངས་རླུང་འཕེལ་དུ་བཅུག་ཡོད།དེ་ལྟ་མོད་ཅུང་བསྟན་བཤིགས་ཚ་ལ་སྒེར་གཤིས་ཆེ་བའི་མི་དག་གིས་ཞིབ་གཟིགས་གནངས་རོགས།མི་ཞིག་གི་དབུགས་ཀྱི་འབྱིན་རྔུབ་དེ་འང་སྲོག་ལྡན་ཡིན་པའི་དན་རྟགས་སུ་མངའ་ན།བེམ་པོ་མ་ཡིན་པའི་ཕུང་བོ་ལྔའི་ཚོགས་སྤྱི་ཅན་གྱི་གང་ཟག་བཏགས་པ་བ་ཞིག་གིས་རང་གི་སེམས་ཀྱི་ཡི་གེ་རེ་འགའ་དབུགས་ཀྱི་འབྱིན་རྔུབ་དགུ་ཕྲུགས་སུ་བསལ་བ་དང་མཉམ་དུ་བཤམས་ཡོད།ལྷག་པར་སྙན་ངག་པའི་མཚན་མོར་བསྟུན་ནས་བཤམས་ཡོད་སྟབས་དུས་ཚོད་འདིས་སྟབས་འགྲིག་ན་དགོན་ཤུལ་ཞེས་པའི་སྙན་ངག་འདིར་ཚོས་མདངས་གཞན་ཞིག་འབྱུག་གིན་ཡོད་སྲིད།རེད་ཡ།གང་ལྟར།ཀློག་པ་པོ་ཤ་ལ་དགའ་བ་རྣམས་ཀྱིས་ཤའི་ཚུལ་དུ་མཆོད།ཁྲག་ལ་དགྱེས་པ་དག་གིས་ཁྲག་གིས་ཚུལ་དུ་མཆོད།མར་དང་རྩམ་པ།ཞོ་དང་འོ་མར་དགའ་བ་རྣམས་ཀྱིས་སོ་སོའི་མོས་ཕྱོགས་ལྟར་མཆོད།ད་དུང་དེ་ལས་གཞན་རྩྭ་དང་ཕྱེན་ལ་སོགས་པར་སེམས་པ་རྣམས་ཀྱིས་ཀྱང་དེ་ལྟར་འདོར།ཁྱེད་ཅག་གིས་གང་དུ་འཛིན་པ་དང་གང་དུ་འདོར་བའི་ལས་དེ་ང་ལ་འགེལ་མི་རུང་།ངའི་འགན་ནི་དད་མོས་དང་བློ་དཀར་གྱིས་སྙན་ངག་འབྲི་རྒྱུ་ཙམ་མོ།།༽